Эрдинч, Мевлүт

**Мевлүт Эрдинч** (, ; 1987 чылдың февраль 25, Сент-Клод, Франция) — француз база турк футболчу, турк «Фенербахче» клубтуң база Турцияның национал чыынды командазының ойнакчызы. Эрдинч колдуу халдакчы кылдыр ойнап чоруур, ынчалза-даа кезек-кезек болгаш халдакчы кыдыкы чартык-камгалакчы кылдыр база ойнап болур. Ооң мурнунда Эрдинч «Сошо», «Пари Сен-Жермен», «Ренн», «Сент-Этьен», «Генгам» база «Мец» деп француз клубтар дээш, база ол ышкаш немец «Ганновер 96» деп клуб дээш ойнап чораан. Турцияның чыынды командазы-биле ол 2008 чылда Европа чемпионадынга чартык-үжүүрге чедир ойнаан.

## Клубтарга карьеразы

### Францияда
Эрдинч француз Сент-Клод (департамент Юра) деп хоорайга  көжүп келген турк өг-бүлеге төрүттүнген. Ооң өг-бүлези 1973 чылда Францияга турк Йозгат провинцииядан көжүп келген. Эрдинч «Сент-Клод» деп чурттап турар черинде бир клубка ойнап эгелээн. 13 харлыында  «Сошо» деп клубтуң аныяк командазынче кире берген. Эгезинде клубтуң аныяк составынга болгаш ооң соонда курлавыр составынга ойнап тургаш, Эрдинч «Сошо» клубтуң кол составынга бир дугаар 2005 чылдың ноябрь 19-та Францияның чемпионадынга «Аяччо» деп клубка удур үнген. Оюн төнүп турар үеде бир солчуп үнүп келгеш, тиилелгениң бөмбүүн киир теп каан. Ооң соонда Эрдинч клувунуң кол составынга ызыртынып чадап шаг болган, ылаңгыя команданы Ален Перрен биле Фредерик Ханц белеткеп турар  үеде кончуг берге байдалга турган. 2007 чылдың декабрьда «Сошонуң» тренери кылдыр Франсис Жийону кылып каанда ооң байдалы дораан эки талазынче өскерилген. Ол дораан командазының кол халдакчызы апарган. Сезон төнчүзүнге чедир турк халдакчы 11 бөмбүк киир тепкен. Жийонуң чугаазы-биле Лига1-де черин клуб 2007/2008 сезонда Эрдинчтиң ачызы-биле кадагалап арттырып алган. Дараазында сезонда Францияның чеммпионадынга Эрдинч катап база 11 бөмбүк киир тепкен.  

2009 чылдың июнь 30-де Эрдинч Парижтиң кол клуву «Пари Сен-Жермен» деп клубче шилчээн. Олар-биле 4 чылдыг керээ чарып алган.  Парижтиң ол клуву шагда-ла Эрдинчти сонуургап турган, ынчалза-даа үр үеде «Сошо» клубтуң адаан ашказын хандырып шыдавайн турган, соонда барып 9 сая евро кылдыр дугурушканнар. Футболчуга Францияның «Бордо» база «Лион» деп клубтары, база Англияның «Фулхэм», «Астон Вилла» база «Уиган Атлетик» деп клубтары сонуургалдыг турган. ПСЖ-ге Эрдинч эки оюнун дораан көргүзүп эгелээн, бир дугаар сезонда-ла командазының кол халдакчызы апарып, 15 бөмбүк киир тепкеш, Францияның чемпионадынга командазының тергиин халдакчызы апарган, а француз лиганың шупту командаларының аразында үш дугаар болган. Командазынга чурттуң Национал кубогун чалап аарынга улуг дузалыг болган. Дараазында сезонда ындыг улуг чедиишкин чок болган, Францияның чемпионадынга чүгле 8 бөмбүк киир тепкен. 2011 чылдың майда «Пари Сен-Жермен» клубту Катарның инвестициялыг бөлүү садып алганда, ПСЖ кайыын-даа кандыг-даа ойнакчыны садып ап болур аргалыг апарган, ынчан Эрдинчтиң клубка келир үези ондактыг апрган. «Пари Сен-Жермен» клубка кезек клубтардан Эрденчти садыптарын дилеп чугаа ээреп келген, ынчалза-даа август төнчүзүнде клубтуң удуртулгазы сатпас бис деп харыы бергеш, турк халдакчыны командазынга арттырып алганнар.

Ынчалза-даа дараазында чартык чыл иштинде Эрдинч клувунуң кол составында черин Кевин Гамейрога алзыпкаш, курлавырга олурган. 2012 чылдың кыжын турк халдакчы «Ренн» клубче 8 сая евро өртектиг шилчээн. Футболчуну Англиядан «Ньюкасл Юнайтед» 7 сая фунт бергеш, алыр күзелин база илередип турган. «Ренн-биле» керээзин үш чыл чартык чылга чарып алган. Ынчалза-даа ол клуб дээш Эрдинч чүгле бир чыл чартык ойнаан. 2012/2013 сезонда Францияның чемпионадында 10 бөмбүк киир тепкен соонда элээн үр бөмбүк киир тепкээн оюннары уламчылаан. Ниитизи-биле «Ренн» дээш ол 55 оюн ойнааш, 18 бөмбүк киир тепкен.

2013 чылдың сентябрь 1-де Эрдинч «Сент-Этьен» деп клубче 4 сая евро өртектиг шилчээн. Бир дугаар чылында ол клубка келгеш, Эрдинч Францияның чемпионадынга 11 бөмбүк киир тепкен. Ынчан ол «Сент-Этьен» клубтуң эң тергиин халдакчызы апарган. Дараазында сезонда ооң түңнели бада берген — 8 бөмбүк. 

### Германияда
2015 чылдың июль 17-де Эрдинч Франциядан чорупкаш, немец «Ганновер 96» деп клубче шилчээн. Ооң-биле 2018 чылга чедир керээ чарып алган. Шилчээниниң өртээ 3,5 сая евро болган. 2015/2016 сезоннуң бирги чартыында Эрдинч «Ганновер 96» дээш 11 оюн ойнааш, чаңгыс-даа бөмбүк киир теп чадашкан. 2016 чылдың январь 7-де ону француз «Генгам» деп клубка сезон төнчүзүнге чедир хөлезиледипкен.

2016 чылдың июньда Эрдинч француз «Мец» деп клубче бир чыл иштинде хөлезиледипкен. «Мец» биле «Ганноверниң» керээзинде футболчуну улаштыр садып ап болур аргазын база киирген турган. Эрдинч «Мецке» сезонну эки эгелээн: Францияның чемпионадының баштайгы 7 оюнунда ол 6 бөмбүк киир тепкен, ынчалза-даа сезон төнчүзүнге чедир оон чаңгыс-даа киир теп шыдаваан, ынчангаш кол составда черин чидирип алган.

### '''Турцияда'''
2017 чылдың июль 14-те Эрдинч турк «Истанбул Башакшехир» деп клуб-биле үш чылдыг керээ чарып алган. Ол клуб дээш 16 оюнга 4 бөмбүк киир тепкен.

2018 чылда «Антальяспорга» ону хөлезиледипкен. Аңаа баргаш, 24 оюнга 12 бөмбүк киир тепкен.

Дараазында чылын ону «Фенербахче» садып алган. Ынчап кээрге, 2019 чылдан тура ол Турцияның эң шыырак командаларының бирээзи Стамбулдуң «Фенербахче» клувунда ойнап чоруур.

## Турцияның чыынды командазы дээш
Францияга төрүттүнген-даа болза, турк уктуг Мевлүт Эрдинч кайы-даа чуртуң адындан делегей чергелиг маргылдааларга киржирин шилип ап болур турган. 2004 чылда ол 17 хар чедир аныяктар аразынга Франция дээш ойнап эгелээн. 2005 чылда Турцияның чыынды командазы дээш ойнаар деп шиитпирлеп алган. Эгезинде ол Турцияның 19 харга чедир аныяк чыынды командазынга 2006 чылда Европаның чемпионадынга ойнап эгелээн, а 2007 чылда аныяк чыынды командазы дээш 5 оюн ойнаан.

Турцияның  кол чыынды командазы дээш Эрдинч бир дугаар 2008 чылдың март 26-да Белоруссияның чыынды командазы-биле найырал оюнунга ойнаан. Ол-ла чылдың майда Фатих Терим тренер ону 2008 чылдың Европа чемпионадынга киржир турк чыынды команданың составынче киирип каан. Эрдинч команданың бир дугаар оюнунда-ла баштайгы составда үнүп келгеш, чапсар үезинде солуттунган. Дараазында чартык-үжүүрде Германияның чыынды командазынга удур оюн төнүп турда солчуп үнүп келгеш, бичии ойнаан.

2016 чылдың майда Терим Эрдинчти Англияның болгаш Черногорияның чыынды командаларынга удур Европа чемпионадының бердинде эртип турган найырал оюннарынче чалаан, ынчалза-даа Европа чемпионадынга ойнаар составынче Мевлүт кирбейн барган.

## Чедиишкиннери

* Францияның Кубогунуң эдилекчизи (2): 2007, 2010
* Француз лиганың кубогунуң үжүүрүнде: 2012/13
* 2008 чылдың Европа чемпионадының чартык-үжүүрү

## Статистиказы
2016 чылдың октябрь 16-да турганы-биле

## Демдеглелдер

## Шөлүглер

Аңгылал:Алфавиттээн кижилер
Аңгылал:Февральдың 25 төрүттүнген
Аңгылал:Турцияның футболчулары
Аңгылал:Турцияның хамаатылары